P6_TA(2006)0100

Kazahstan

Resolucija Evropskega parlamenta o Kazahstanu

Evropski parlament,

- ob upoštevanju svojih predhodnih resolucij o Kazahstanu,

- ob upoštevanju Sporazuma o partnerstvu in sodelovanju s Kazahstanom, ki je bil podpisan 23. januarja 1995, veljati pa je začel 1. julija 1999,

- ob upoštevanju izjave EU z dne 16. februarja 2006 ob smrti Altinbeka Sarsenbajeva v Kazahstanu,

- ob upoštevanju strateškega dokumenta Komisije o Srednji Aziji 2002-2006,

- ob upoštevanju sklepov četrtega srečanja sveta za sodelovanje med EU in Kazahstanom,

- ob upoštevanju uradnih izidov predsedniških volitev, ki so potekale 4. decembra 2005,

- ob upoštevanju člena 115(5) svojega Poslovnika,

A. ker je bil 13. februarja 2006 brutalno umorjen ugledni politik in sopredsednik opozicijske stranke Pravi Ak žol Altinbek Sarsenbajev, pri čemer sta umrla tudi telesni stražar Sarsenbajeva in voznik avtomobila,

B. ker je bil 12. novembra 2005 v nepojasnjenih okoliščinah bil v streljanju ubit še en opozicijski voditelj, Nurkadilov Zamanbek, potem ko je vlado obtožil korupcije; ker naj bi po ugotovitvah uradne preiskave Nurkadilov naredil samomor,

C. ker je bilo dvanajst opozicijskih aktivistov in nekaj novinarjev obsojenih na pet do petnajst dni dolgo zaporno kazen oziroma na plačilo globe, ker so 26. februarja 2006 pripravili shod v spomin na umorjenega opozicijskega voditelja Altinbeka Sarsenbajeva,

D. ker so zaradi umora Sarsenbajeva aretirali generalnega sekretarja senata s še petimi člani službe državne varnosti, obtoženimi ugrabitve in uboja, zaradi česar je moral odstopiti vodja službe državne varnosti,

E. ker je Kazahstan ključni zaveznik v boju proti mednarodnemu terorizmu in verskemu fundamentalizmu in ker je država izrazila željo, da bi od leta 2009 predsedovala OVSE,

F. ker želi poudariti, da je spoštovanje človekovih pravic, demokracije in načel pravne države temeljno načelo Sporazuma o partnerstvu in sodelovanju med EU in Kazahstanom, na katerem bodo temeljili vsakršni prihodnji odnosi,

1. obsoja umor Altinbeka Sarsenbajeva ter izreka sožalje družinam žrtev;

2. izraža veliko zaskrbljenost nad dejstvom, da sta bila v komaj treh mesecih umorjena dva opozicijska politika;

3. poziva kazahstanske oblasti, naj izvedejo celovito, neodvisno in pregledno preiskavo okoliščin, v katerih so umrli Altinbek Sarsenbajev in osebi, ki sta ga spremljali;

4. pozdravlja izjavo predsednika Nazarbajeva z dne 21. februarja 2006, v kateri je umor obsodil in obljubil strogo kazen za vse vpletene;

5. pozdravlja preklic notranjega eksila zoper Galimžana Žakianova;

6. obsoja dejstvo, da so bili od pet do petnajst dni zaprti opozicijski aktivisti in novinarji samo zato, ker so sodelovali v mirovnem shodu ob smrti Altinbeka Sarsenbajeva;

7. poziva kazahstansko vlado, naj spoštuje obveze, ki jih je sprejela s Sporazumom o partnerstvu in sodelovanju, zlasti kar zadeva spoštovanje demokracije, načel mednarodnega prava in človekovih pravic, pospeši naj demokratizacijo, državljanom pa zagotovi večjo svobodo in liberalizacijo; ponovno izpostavlja pomen, ki ga pripisuje sodelovanju med Kazahstanom in Evropsko unijo tako na gospodarskem kot na političnem in kulturnem področju;

8. poziva Svet in Komisijo, naj na naslednjem srečanju sveta za sodelovanje kot osrednjo točko zastavita vprašanje spoštovanja človekovih pravic kot pogoj za nadaljnje izvajanje Sporazuma o partnerstvu in sodelovanju; Svet in Komisijo poziva še, naj za Kazahstan okrepita program za demokracijo TACIS, s posebno pozornostjo usmerjeno v krepitev in razvoj demokratičnih institucij, neodvisnih medijev in boj proti korupciji; zato poziva, da se ta vprašanja vključijo na dnevni red naslednjega srečanja parlamentarnega odbora za sodelovanje med EU in Kazahstanom, predvidenega za 29. in 30. maj 2006;

9. poudarja, da je spoštovanje načel demokracije, pravne države in človekovih pravic, jasno opredeljenih v Sporazumu o partnerstvu in sodelovanju, poglavitni pogoj za to, da bi Kazahstan po letu 2009 lahko predsedoval OVSE;

10. naroči predsedniku, naj to resolucijo posreduje Svetu, Komisiji, generalnemu sekretarju Združenih narodov, posebnemu predstavniku EU za Srednjo Azijo, Organizaciji za varnost in sodelovanje v Evropi (OVSE), Svetu Evrope ter vladi in predsedniku Kazahstana.

--------------------------------------------------